Twee beseer toe kar in Durban-huis vasryDie motor wat die huis in Durban-Noord getref het Foto: Crisis Medical Twee persone is Saterdagoggend beseer toe hulle met hul motor in ŉ huis in Durban-Noord vasgery het. “Die ongeluk het net ná 01:00 vanoggend in Northway in Avonsingel plaasgevind,” het Kyle van Reenen, woordvoerder van Crisis Medical, gesê. “ŉ Luukse sedanmotor het die pad verlaat en in ŉ huis vasgery.” Volgens Van Reenen “het die motor in die lug gehang, gesteun deur ŉ keermuur”. “Paramedici het baie versigtig onder leiding van Ethekwini se brand- en reddingsdiens, die motor genader,” het hy bygevoeg. “Die bestuurder en passasier, ŉ man en ŉ vrou vermoedelik in hul 30’s, het geringe beserings opgedoen. Hulle is uit die wrak gehaal.” Hulle let later hospitaalbehandeling geweier. ŉ Plaaslike maatskappy het deur die oggendure gewerk om die motor op te lig en weer in die straat neer te sit. “Dit is nog nie duidelik wat daartoe gelei het dat die bestuurder beheer verloor het oor die motor nie,” het Van Reenen bygevoeg. Plaaslike owerhede stel ondersoek in.